奉和秘監洪丈迎諫議徐公建除之什并次元韻
作者：蘇籀
朝代：宋

paragraphs: 建極翊皇輿，蓬廬懷致主。
除書肆時夏，提綱衆目舉。
滿朝想風采，愛及巾墊雨。
平平戒自守，落落進攻取。
定傾繄其人，防秋今尚暑。
執輿岣嶁嶺，櫛風閩海浦。
破的出新詩，江山繚樽俎。
危機見未萌，剛鯁殊不吐。
成憲萬方瞻，作者七人數。
收召無遺賢，商山非爲呂。
開悟堯舜心，亢宗誠刻苦。
閉門踰厥垣，孰與驅馳許。